तमिमको संन्यास
बंगलादेशका एकदिवसीय अन्तर्राष्ट्रिय टोलीका कप्तान तमिम इकवालले बिहीबार तत्काल लागू हुनेगरी सबै किसिमको क्रिकेटबाट सन्यांस घोषणा गरेका छन् । उनले अफगानिस्तानविरुद्धको शृंखला चलिरहँदा अस्वाभाविक रूपमा सन्यांस घोषणा गरेका हुन् ।
चटगाउँ — बंगलादेशका एकदिवसीय अन्तर्राष्ट्रिय टोलीका कप्तान तमिम इकवालले बिहीबार तत्काल लागू हुनेगरी सबै किसिमको क्रिकेटबाट सन्यांस घोषणा गरेका छन् । उनले अफगानिस्तानविरुद्धको शृंखला चलिरहँदा अस्वाभाविक रूपमा सन्यांस घोषणा गरेका हुन् ।‘अफगानिस्तानविरुद्ध हिजोको खेल मेरो अन्तिम अन्तर्राष्ट्रिय खेल हो । तत्कालै लागू हुनेगरी मैले सबै संरचनाको अन्तर्राष्ट्रिय क्रिकेटबाट संन्यास लिएको छु,’ तमिमले भने । संन्यास घोषणा गर्दा उनी पत्रकार सम्मेलनमै भावुक बनेका थिए, आँसु बगाउँदै रोइरहेका थिए । ‘यसको पछाडि कुनै कारण छैन । यसबारे मैले केही समय शान्त भएरै सोचेको थिएँ,’ उनले भने, ‘यसबारे मैले परिवारका सदस्यसँग केही दिन कुरा गरेको थिएँ । मलाई लाग्छ कि निर्णय गर्नका लािग यो नै सही समय हो ।’शतप्रतिशत स्वस्थ नभएर पनि अफगानिस्तानविरुद्ध तीन खेलको एकदिवसीय सिरिजको पहिलो खेल खेल्ने निर्णय गरेपछि तमिमको खुबै आलोचना भएको थियो । त्यसको दुई दिनपछि नै उनले संन्यास घोषणा गरेका हुन् । बंगलादेश क्रिकेट बोर्डका अध्यक्ष नजमुल हसनले उनको आलोचनाको नेतृत्व गर्दै खेलाडीको व्यावसायिकतामाथि प्रश्न तेर्स्याएका थिए । बंगलादेशले जित्ने अपेक्षा गरिएको खेलमा २१ रनको हार बेहोरेको थियो, जहाँ तमिमले २१ बलमा १३ रन बनाएका थिए ।बंगलादेशका लागि ३४ वर्षीय ब्याटरले २४१ एकदिवसीयमा ८ हजार ३ सय १३ रन जोडेका थिए । त्यसक्रममा उनले १४ शतक बनाए । उनी सर्वाधिक रन बनाउने बंगलादेशका कीर्तिमानी ब्याटर हुन् । बायाँहाते यी खेलाडीले ७० टेस्टको १३४ इनिङ्समा ब्याटिङ गर्दै १० शतकसहित ५ हजार १ सय ३४ रन बनाएका छन् । उनले ट्वान्टी–२० अन्तर्राष्ट्रियबाट सन् २०२२ मा संन्यास लिएका थिए ।